钦定古今图书集成/理学汇编/文学典/第009卷 > 张纶林泉随笔 > 《论元末诸公文》
## 钦定古今图书集成/理学汇编/文学典/第009卷 > 张纶林泉随笔 > 《论元末诸公文》

胡仲申《衡运》一篇，深有得于邵子《元会运世》之旨。其
他文如《井牧慎习》《尚贤》《广谟》《原道》《乐道斋记》等作，皆
醇正通达，有关世教，庶几韩子《原道》《原性》诸篇。其序
郑氏《心学图说》，则引“惟精惟一，允执厥中”为主，辨释、
老而参以先儒之言，非心悟理融、洞见道妙者，不能
及此。先父蔡庵先生常谓仲申持养纯熟，践履笃实，
有伊、洛诸儒气象，岂其有得于白云许氏之所传耶？
国初文明之盛，前代莫及，若宋公景濂、刘公伯温、苏
公平仲、胡公仲申、王公子充、许公存仁、高公季迪，皆
元末遗才。其学最称该博，编摩著作，直欲跨越董、马、
班、扬，左思、范晔而下弗论也。惜其诗词颇染宋人气
习，而不能纯乎盛唐之音，论者以为不古若也。诸公
既没，作者辈出，求其精著述之妙，穷述作之工，无愧
于西京、盛唐者，犹未多见也。